 په پېښور کې د شاپور پوليس تاڼې مشر د وسله والو په حمله کې وژل شوی
د خېبرپښتونخوا په مرکزي ښار پېښور کې د نامالومه وسله والو په ډزو کې د شاپور تاڼې پوليس مشر (اېس اېچ او) وژل شوی دی.
کراچۍ — د پېښور سي سي پي او محمد اعجاز خان دغه پېښه تاييد کړې، او د سي سي پي او دفتر وي او اې ډيوه ته ویلي، د شاپور تاڼې اېس اېچ او شکيل خان په خپل ګاډي کې ډیوټۍ ته روان وو، په هونډا سېوک موټر کې پسې کسان راغلي او ډزې يې پرې کړي دي. د پېښور پوليسو په ټويټر ويلي، "د پېښور موټر وی بايي پاس سره نزدې د نامالومه ترهګرو په ډزو کې د شاپور اېس اېچ او شکيل خان وژل شوی دی". په سمدستي ډول د دې پښې زمه واري چا نه ده منلې. دا بريد په داسې وخت کې شوی چې په پېښور کې په وروستيو کې په پوليسو او لږکيو باندې د بريدونو زمه وارۍ داعش منلي دي. څلور ورځې وړاندې د پېښور د سربند تاڼې په حدودو کې دوه سيکان په ډزو وژل شوي، او داعش د دغه بريد زمه واري منلې وه. د دغه پېښې نه دوه ورځې وړاندې د سي ټي ډي پوليسو دعوه کړې وه د کوچه رسالدار په ځانمرګي بريد کې ککړ د داعش دوه ترهګر يې وژلي وو. د سږ کال د مارچ د میاشت په څلورمه نېټه په کوچه رسالدار کې د شیعه مسلمانانو په جومات ځانمرګي حمله کې د 60 پورې کسان وژل شوي دي. داعش د حملې ذمه واري منلې ده. په پېښور کې د پوليس افسر د وژنې پېښه په داسې حال کې شوې چې بل لور ته تحریک طالبان پاکستان د 30 مې پورې د ډز بندۍ کولو ويلي دي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.